'n Leeumannetjie wat bestem was om weens mens-leeu-konflik na 'n veilige plek verskuif te word, het glo in die vangproses weens stres gevrek.
Sikopo het bevestig die “ongelukkige” voorval het sowat drie weke gelede plaasgevind toe 'n private veearts Nkosi (Xpl 110), 'n vyfjarige leeumannetjie, onder leiding en toesig van die ministerie weens mens-leeu-konflik in die Daures-gebied in die Erongostreek wou verskuif.
“Ons het vreemde gedrag by die leeus opgemerk, wat ons laat glo het mense in die omgewing van die lodge voer hulle. Met hierdie gedrag kon die leeus baie naby aan mense gekom het,” sê mnr. Romeo Muyunda, die ministerie se woordvoerder, in 'n verklaring.
Muyunda sê hiervolgens is 'n besluit geneem om die leeus na gebiede te verskuif waar hulle nie probleme kan veroorsaak nie.
Sikopo het gesê die verskuiwing van die wyfies en welpies het sowat twee weke gelede plaasgevind, maar die mannetjie “wat drie weke gelede tydens die vangs gevrek het, was vir 'n ander bestemming geoormerk”.
Mnr. Izak Smit van Dehlra het gesê sedert Januarie is 'n vroeë waarskuwingstelsel geïmplementeer, wat goed gewerk het, en krale is versterk.
“Die ministerie het twee keuses – óf hulle skiet die leeus, óf hulle verskuif hulle. Mense vind altyd fout. Word die leeus geskiet, is dit 'n probleem. Word die leeus verskuif, is dit 'n probleem.”
Van Vuuren sê om die leeus met kos te lok, was juis 'n menslike fout, wat daartoe aanleiding gegee het dat die leeus verskuif moes word.
“Ons doen 'n beroep op die publiek om bewerings te ignoreer en in die kiem te smoor, wat daarop gemik is om die goeie beeld van plaaslike bewaring te skend,” het Muyunda gesê.